**E L ŐT E R J E S Z T É S**

**Szombathely Megyei Jogú Város Közgyűlése Gazdasági és Jogi Bizottságának**

**2022. január 24-i ülésére**

**Tájékoztatás a „SozialMarie – Prize for social innovation 2022” elnevezésű felhívásra benyújtott pályázatra vonatkozóan**

Az „Unruhe Privatstiftung” magánalapítvány „SozialMarie – Prize for social innovation 2022” elnevezésű pályázata az idei évben 18. alkalommal került meghirdetésre. A [www.sozialmarie.org](http://www.sozialmarie.org) elektronikus felületen közzétett pályázati felhívás szerint Közép- és Kelet-Európa minden szektorából már kipróbált, szakmailag bevált, hatékony társadalmi innovációt megvalósító projekttel lehetett pályázni. Pályázati feltételként került meghatározásra, hogy a benyújtott pályázat új társadalmi kihívásokra adjon válaszokat, speciális célcsoportokkal foglalkozzon, hosszabb távon legyen fenntartható és konkrét haszonnal, társadalmi megbecsülés növekedésével járjon a célcsoport számára. A benyújtott projektnek értékelhető eredményeket kell tudni felmutatni, és folyamatban lévőnek kell lennie.

A 15 legjobbnak ítélt társadalmi innovációs pályázat SozialMarie Díjban részesül. Az I. helyezett pályázat 15 000 Euro, a II. helyezett pályázat 10 000 Euro, a III. helyezett pályázat 5 000 Euro díjazásban, míg további 12 érdemesnek ítélt pályázat pályázónként 2000 Euro díjazásban részesül.

Szombathely Megyei Jogú Város Közgyűlése az 53/2020. (II.27.) számú határozatával elfogadta a Szombathelyi Közösségi Bérlakás Rendszer (KBR) működéséről szóló szabályzatot. A KBR működésének sikerét jelzi, hogy 2021. év végéig 14 db magántulajdonban lévő lakás került az önkormányzati bérlakás rendszerbe bevonásra, ezáltal az önkormányzati szociális bérlakás rendszerben 14 db lakás szabadult fel. Így összességében a KBR 2020. év szeptemberében történt indulása óta 28 rászoruló család lakhatási gondjait oldotta meg, enyhítve ezzel az önkormányzati bérlakásrendszerben rejlő feszültségeket.

A program társadalmi jelentőségét, innovatív jellegét elismerve 2021. évben az „Önkormányzati jó gyakorlatok, szegénység elleni küzdelem” témakörben a Települési Önkormányzatok Országos Szövetségének legjobb Önkormányzati Gyakorlatok pályázatán I. helyezést ért el.

Tájékoztatom a Tisztelt Bizottságot, hogy a szóban forgó pályázat beadására 2022. 01.18. napjáig volt lehetőség, mely határidőig önkormányzatunk részéről „Közösségi Bérlakás Rendszer (KBR) Szombathely” projektcímmel beadásra került. A pályázati anyagban a Szombathely Megyei Jogú Város Önkormányzata által működtetett Szombathelyi Közösségi Bérlakás Rendszer (KBR), mint a helyi önkormányzati bérlakás szektorban jelen lévő feszültségeket enyhítő, új, innovatív megoldás került bemutatásra.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. január „ „**

**/: Dr. Horváth Attila :/**

**HATÁROZATI JAVASLAT**

**……./2022. (I.24.) GJB. sz. határozat**

A Gazdasági és Jogi Bizottság az SZMSZ 51.§ (3) bekezdés 25. pontja alapján a „SozialMarie – Prize for social innovation 2022” elnevezésű felhívásra történt pályázat benyújtásáról szóló tájékoztatást tudomásul veszi.

**Felelős:** Bokányi Adrienn a Gazdasági és Jogi Bizottság elnöke,

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal